
BIROUL PERMANENT

AL

CAMEREI DEPUTAȚILOR
Vă înaintăm, alăturat, raportul comun asupra propunerii legislative pentru completarea Legii nr.273 din 2006 privind finanțele publice locale, transmisă cu     PLx 675/2018 din 05 noiembrie 2018.
În raport de obiectul și conținutul său, propunerea legislativă face parte din categoria legilor ordinare.

	VICEPREŞEDINTE,
Iuliu NOSA

	PREŞEDINTE,
Florin-Claudiu ROMAN

PLx.675/2018
RAPORT  COMUN
asupra propunerii legislative pentru completarea Legii nr.273 din 2006 privind finanțele publice locale
În conformitate cu prevederile art.95 din Regulamentul Camerei Deputaților, republicat, cu modificările și completările ulterioare, Comisia pentru buget, finanțe și bănci și Comisia pentru administrație publică și amenajarea teritoriului au fost sesizate spre dezbatere în fond, cu propunerea legislativă pentru completarea Legii nr.273 din 2006 privind finanțele publice locale.
Conform prevederilor art.75 din Constituția României și ale art. 95 din Regulamentul Camerei Deputaților, republicat, cu modificările şi completările ulterioare, Camera Deputaților este Cameră decizională
Senatul, în calitate de primă Cameră sesizată, a respins propunerea legislativă în ședința din 24 octombrie 2018.
La întocmirea prezentului raport comun Comisiile au avut în vedere avizul favorabil al Consiliului Legislativ, avizul favorabil al Consiliului Economic și Social și punctul de vedere negativ al Guvernului.

     Propunerea legislativă are ca obiect de reglementare majorarea cotei defalcate din impozitul pe venit ce se alocă lunar la bugetul local al județului de la 11,25% la 28,5%, în cazul în care consiliul județean derulează proiecte de investiții având ca obiect construirea de aeroporturi.

Sumele alocate suplimentar reprezintă echivalentul a 80% din totalul plăților efectuate în anul precedent pentru proiectele de investiții care au ca obiect construirea de aeroporturi.
      
În conformitate cu prevederile art.61 și 63 din Regulamentul Camerei Deputaților, republicat, cu modificările și completările ulterioare, membrii Comisiei pentru buget finanțe și bănci au examinat propunerea legislativă și documentele conexe, în ședința din data de 04 decembrie 2018, iar membrii Comisiei pentru administrație publică și amenajarea teritoriului, în ședința din 27 noiembrie 2018.
La lucrările Comisiei pentru buget finanțe și bănci și-au înregistrat prezența un număr de 25 deputați, din totalul de 25 de membri, iar la lucrările Comisiei pentru administrație publică și amenajarea teritoriului un număr de 21 deputați din totalul de 23 de membri.

La dezbaterea propunerii legislative, au participat în calitate de invitați, reprezentanți ai Ministerului Dezvoltării Regionale și Administrației Publice.
În urma examinării propunerii legislative și a opiniilor exprimate, membrii celor două comisii prezenți la lucrări, au hotărât, cu majoritate de voturi, să propună plenului Camerei Deputaților raportul comun de respingere a propunerii legislative pentru completarea Legii nr.273 din 2006 privind finanțele publice locale, deoarece prin majorarea cotei defalcate din impozitul pe venit numai pentru consiliile județene care au în subordine aeroporturi regionale se realizează o discriminare în repartizarea fondurilor față de alte consilii județene.

Majorarea alocării sumelor pentru susținerea investițiilor în infrastructură aeroportuară reprezintă măsuri de ajutor de stat care trebuie să se realizeze cu respectarea legislației europene în această materie.

Propunerea de majorare a cotelor defalcate din impozitul pe venit influențează negativ veniturile bugetului de stat  și există obligația să se prevadă mijloacele necesare pentru acoperirea minusului de venituri
     În raport cu obiectul și conținutul său, propunerea legislativă face parte din categoria legilor ordinare.

